**ОБЩИНА БУРГАС**

**Общинска програма „Родители в помощ на учителя в детската градина“**

За инициативни родители-доброволци в детските градини От години съществува практиката родителите да се допускат само до вратата на детската градина. Няколко пъти в годината се провеждат родителски срещи и това е почти единственото взаимодействие с родителите. В някои детски градини тази практика продължава и до днес, а учителите са оставени на собственото си виждане и решение как да общуват с родителите. Но има и детски градини, в които взаимодействието между деца, учители и родители е почти ежедневие. Там родителите активно участват в живота на детската градина и дори инициират някои от мероприятията. В тези детски градини се провеждат „Дни на отворените врати“ и други съвместни дейности, подпомагащи работата на учителите. В същото време през последните години броят на децата с обучителни затруднения и емоционални проблеми или т. нар. „специални“ деца в масовите детски градини се увеличава. Техните родители по различен начин реагират на техните затруднения. Има родители, които се доверяват на учителите и други компетентни институции, за да решат проблемите на децата си. Но има и такива, които не желаят да проявят разбиране и от това страдат не само техните, но и другите деца в групите. Затруднена е и работата на учителя в групата, който е раздвоен между необходимостта да работи индивидуално със „специалното“ дете и задължението да спазва седмичната програма и тематичното си разпределение. Водена от желанието да подпомогне работата на учителите в детските градини, община Бургас разработи Програма за инициативни родители-доброволци в детските градини. Цел и идея на програмата: Идеята е насочена към родители, които искат да работят в детските градини като доброволци, в помощ на учителите, без възнаграждение. Родителите-доброволци ще се включат в работата на детската градина в сутрешен или следобеден режим в зависимост от своето свободно време, желание и възможности. Програмата цели да даде възможност на активни и инициативни родители да подпомогнат учителите в част от образователния процес на децата и така да стимулира повече родители да се включат в образователновъзпитателния процес и в живота на детската градина. Кой може да кандидатства по Програмата: Всеки родител на дете от детска градина на територията на община Бургас, който има желание и възможност да отдели от времето си, може да се включи в инициативата. Какви са задълженията на родителите-доброволци в детската градина:

 Задължения при сутрешен режим Родителят-доброволец помага на учителите по време на сутрешния прием, а именно, когато тече сутрешен прием, родителят ще се занимава и ще обгрижва вече приетите деца в

групата, за да даде възможност на учителя да осъществи пряк контакт с всеки родител, който сутрин води детето си на детска градина. Родителят-доброволец оказва помощ по време на провеждане на утринна гимнастика, тоалет и сутрешна закуска. В яслените групи родителят-доброволец може да се включва в сервирането на храната и да помага на децата, които се затрудняват да се хранят сами. По време на подготовката на учебните занятия родителят-доброволец помага на учителя при подготовката на учебните помагала и пособия и при организиране на групата за занимания. В моментите на изпълнение на поставени от учителя индивидуални задачи, родителят-доброволец подпомага децата при изпълнение на задачите. След приключване на учебни занятия родителят-доброволец съдейства при организиране на обяда и подготовката за следобеден сън на децата в групата. -Задължения при следобеден режимРодителят-доброволец помага при обслужване на децата след сън и провеждане на подвижни игри след следобедния сън. Включва се в организацията на следобедни занимания за различните възрастови групи. Как се кандидатства по програмата: Детски градини, които желаят да се включат в Програмата, следва да заявят своето желание за участие, като за целта представят в община Бургас следните документи:

 Заявление за участие в програмата /по образец/;

 Решение на Педагогически съвет на детската градина за включване в програмата;

 Изявено писмено съгласие на Обществения съвет на детската градина за включване в програмата; Директорите на детските градини ще обявят свободните позиции по тяхна преценка. Информацията за свободните позиции ще бъде изнесена на електронната страница на община Бургас и на видно място на информационните табла в групите. Родителите-доброволци, които желаят да се включат в програмата следва да подготвят и представят на директора на съответната детска градина следните документи:

 Заявление за участие в програмата /по образец/;

 Диплом за завършено образование;

 Медицинско свидетелство за постъпване на работа;

 Удостоверение от психодиспансер, че лицето не се води на отчет;

 Здравна книжка. След подаване на съответните документи, комисия, назначена със заповед на директора на детската градина, разглежда подадените документи и създава организация за назначаване на родителите-доброволци, които са заявили желание за участие в програмата. Преди постъпване на работа в детската градина, родителите-доброволци ще преминат специализирано обучение, организирано от община Бургас.

ВАЖНО!! Родителите – доброволци, които желаят да се включат в Програмата, се ангажират да работят в детската градина за не по-малко от 1 /един/ месец. Срок за кандидатстване – Документите за участие в Програмата следва да се изпратят в срок до …. в запечатан плик на адрес: Община Бургас, ул. „Александровска“ №26, гр. Бургас, на вниманието на: Дирекция „Образование и демографски въпроси“.